TOP ฉลองครบรอบ 60 ปี มอบเงินบริจาค “รพ.” รวม 1.8 ลบ.
TOP มอบเงินบริจาคให้แก่โรงพยาบาลต่างๆ รวม 1.8 ลบ. จากกิจกรรม Thaioil Charity Virtual Run 2021 เนื่องในโอกาสครบรอบ 60 ปีไทยออยล์
1 ธ.ค. 2564

บริษัท ไทยออยล์ จำกัด (มหาชน) หรือ TOP ได้ส่งมอบเงินบริจาคเป็นจำนวน 1,800,000 บาท ให้แก่โรงพยาบาลต่างๆ จากกิจกรรม Thaioil Charity Virtual Run 2021 เพื่อเฉลิมฉลองเนื่องในโอกาสที่บริษัทฯ ดำเนินกิจการครบรอบ 60 ปี ไทยออยล์ โดยเมื่อช่วงเดือนมิถุนายน – สิงหาคม 2564 ได้จัดกิจกรรมวิ่งการกุศล Thaioil Charity Virtual Run 2021 ภายใต้แนวคิด “Share Your Run For Charity” เพื่อให้การวิ่งออกกำลังกายของทุกคนมีคุณค่ามากกว่าสุขภาพของตนเอง และบริษัทฯ จะเปลี่ยนระยะทางวิ่งของผู้เข้าร่วมกิจกรรม ทุก 1 ก.ม. เป็นเงินบริจาค 2 บาท เพื่อส่งมอบให้กันโรงพยาบาลและสังคมต่อไป ซึ่งมีผู้สนใจเข้าร่วมกิจกรรมครั้งนี้กว่า 3,000 คน
สำหรับยอดเงินบริจาคจากการจัดกิจกรรมครั้งนี้ บริษัทฯ ได้จัดสรรให้แก่หน่วยงานต่างๆ ดังนี้ โรงพยาบาลสมเด็จพระบรมราชเทวี ณ ศรีราชา 1,000,000 บาท โรงพยาบาลแหลมฉบัง 800,000 บาท องค์กรสาธารณกุศลตามความประสงค์ของทีมที่วิ่งได้ระยะทางสูงสุด 20 ทีม เป็นเงิน 200,000 บาท นอกจากนี้ ยังได้สมทบเงินบริจาคเพิ่มเติมแก่หน่วยงานสาธารณสุขอื่นๆ อีกกว่า 500,000 บาท เพื่อเป็นส่วนหนึ่งในการช่วยเหลือสังคมต่อไป
โดยในปี 2564 นี้ กลุ่มไทยออยล์ได้จัดกิจกรรมเพื่อสังคมหลากหลายรูปแบบ เพื่อฉลองครบรอบ 60 ปีไทยออยล์ ในวันที่ 3 สิงหาคม 2564 ที่ผ่านมา เพื่อให้ไทยออยล์และสังคมได้เติบโตอย่างยั่งยืนไปพร้อมกันตามวิสัยทัศน์ “สร้างสรรค์คุณภาพชีวิต ด้วยพลังงานและเคมีภัณฑ์ที่ยั่งยืน”